บักกุ๊ดเต๋เป็นอีกเมนูที่ถ้ามาสิงคโปร์ต้องมาทานให้ได้ ร้านบักกุ๊ดเต๋มีชื่อในสิงคโปร์หลักๆที่นักท่องเที่ยวนิยมคือร้าน Song fa และ Ng Ah Sio ร้านนี้มีหลายสาขา แต่แพรเลือกที่นี่เพราะมันสะดวก อยู่ใน food court ชั้น B2, ห้าง The Shoppes พอดี 

        ตอนไปซื้อไม่มีคนต่อคิวเลย เมนูมีภาษาจีนและอังกฤษกำกับ มีรูปภาพด้วย สามารถชี้สั่งได้เลย เมนูแนะนำก็บักกุ๊ดเต๋ซี่โครงหมู ข้าวสวยต้องสั่งเพิ่ม ไม่ได้รวมกับบักกุ๊กเต๋ ส่วนไส้เปื่อยๆ หรือเครื่องในและผักอื่นๆสามารถสั่งเพิ่มได้ค่ะ 

ขอให้ผู้อ่านรีวิวลบความจำทางรสชาติของบักกุ๊ดเต๋ที่เคยรับทานที่หาดใหญ่หรือที่ไทยออกไป เพราะที่สิงคโปร์นี่คนละแบบกัน

บักกุ๊ดเต๋ซี่โครงหมู+ข้าวสวย+ผักลวก (ราคา 14 SGD) – จานนี้รวมราคาออกมาแรงใช่ย่อย มีข้าวสวย 1 ถ้วย บักกุ๊ดเต๋ซี่โครงหมูชิ้นใหญ่ 1 ชิ้น เนื้อหมูสามชั้นแบบมันน้อยมากๆ เนื้อเน้นๆ 1 ชิ้น และผักลวก 1 จาก ข้าวสวยก็ทั่วๆไป ไม่ใช่ข้าวหอมมะลิ 

ส่วนบักกุ๊ดเต๋แพรว่าเด็ดจริงอย่างที่ใครๆว่า น้ำซุปมันเป็นซุปรสเข้มจัด ใส่พริกไทยค่อนข้างมาก ได้กลิ่นและรสเผ็ดร้อน ซดแล้วคล่องคอ ยิ่งถ้าคนป่วยน่าจะช่วยเจริญอาหารมากขึ้น ส่วนตัวแพรชอบนะ เป็นน้ำซุปที่ไม่ได้เน้นยาจีนเหมือนบักกุ๊ดเต๋บ้านเรา ตัวเนื้อซี่โครงหมูค่อนข้างเปื่อย นุ่ม ไม่ถึงกับยุ่ย อร่อยดี หมูสามชั้นมันน้อยมากๆ เนื้อแน่นแต่ไม่นุ่มเท่าซี่โครง 

ผักกาดแก้วลวกแล้วราดด้วยน้ำมันงาผสมซีอิ๊วขาว โรยด้วยกระเทียมเจียม จานนี้เพราะเป็นผักลวก ดังนั้นรสน้ำราดจะไม่ได้เข้าไปในผัก ต้องตักน้ำราดใส่ช้อน คีบผักวางแล้วทานด้วยกัน พอได้รสเค็มอ่อนๆ ชุดนี้โดยรวมค่อนข้างรสจีนแต่เป็นจีนที่ไม่จัดจ้าน ใช้ได้ค่ะ 

ใครสะดวกสาขาไหนก็ไปลองได้ คิดว่าสาขาอื่นจะถูกกว่านี้ สาขานี้เหมาะสำหรับคนมาเดินเล่นแถวมาริน่าเบย์ค่ะ